ไฟแยยซ์ทูเดย์
วิชันของอธิบดีกรมธนารักษ์ นริศ ชัยสูตร ที่สั่งให้ธนารักษ์ศึกษาจะปั๊มเหรียญ 20 บาท
7 มี.ค. 2555

วิชันของอธิบดีกรมธนารักษ์ นริศ ชัยสูตร ที่สั่งให้ธนารักษ์ศึกษาจะปั๊มเหรียญ 20 บาท ออกมาใช้เพื่อสู้กับของแพง 
เป็นแนวคิดที่จี๊ดใจมาก ไม่รู้คิดยังไง เพราะยิ่งทำให้ค่าเงินเล็กลงไปอีก มีผลทางด้านจิตวิทยาอย่างแรง ยิ่งทำให้ข้าวของแพงขึ้น เหรียญสลึง เหรียญห้าสิบสตางค์ แทบจะใช้ไม่ได้ จะกลายเป็นของสะสมไปแล้ว




...ขอโทษเถิด วันนี้ ข้าวของแพงแบบไร้เหตุผล โดยเฉพาะอาหารแพงมหาโหด จนนึกไม่ออกว่าคนที่มีเงินเดือนต่ำกว่า 1 หมื่นบาท จะใช้ชีวิตอยู่ในเมืองได้อย่างไร และดูเหมือนว่ากระทรวงพาณิชย์จะไม่มีปัญญาแก้ไขปัญหาได้เลย นอกจากใช้มหกรรมธงฟ้า เอาของที่คนไม่ค่อยใช้มารวมขายราคาถูกกว่าในห้างนิดเดียว
...เดอะโต้ง กิตติรัตน์ ณ ระนอง รองนายกฯ และ รมว.คลัง ก็ออกปากมาแล้วว่า คุมราคาสินค้ายาก เพราะเราอยู่ในโลกการค้าเสรี ฟังแล้วละเหี่ยใจ ที่ชอบอ้างว่า 15.7 ล้านเสียง เลือกท่านมา แต่มายอมรับว่าแก้ปัญหาข้าวของแพงไม่ได้นี่ ฟังแล้วน่าตกใจ
...เมื่อวานเขียนถึงธนาคารรัฐแห่งหนึ่งที่มีระบบไอทีแย่ที่สุด วันนี้ขอออกชื่อเลยก็แล้วกันว่า คือ ธนาคารกรุงไทย และดูว่ามีปัญหามากกว่าที่คิด เมื่อสอบถามไปที่ผู้บริหารธนาคาร พบว่าโดนลูกค้าร้องเรียนมากที่สุดคือระบบเอทีเอ็ม ที่มีช่วงขัดข้องทางเทคนิค กดเงินไม่ออกแล้วตัดบัญชีไป แต่เงินจะคืนกลับเข้าบัญชีใน 10 นาที หรือบางทีต้องรอเป็นวัน 
ลูกค้าธนาคารที่เป็นข้าราชการหรือพนักงานรัฐวิสาหกิจที่โดนบังคับให้จ่ายเงินเดือนผ่านธนาคาร บางคนถึงขั้นได้เงินเดือนก็โอนเงินออกไปธนาคารอื่นเลย เพราะทนใช้บริการไม่ไหว
เรื่องนี้ไม่ใช่เรื่องเล็ก หากเข้าสู่ระบบการแข่งขันเสรีในอนาคต ประสิทธิภาพเป็นเรื่องสำคัญมาก ไม่ใช่ลงทุนแพงแต่ได้ของมาใช้ไม่สมราคา 
...ฟังแล้วเพลียใจยิ่งนัก เมื่อ วิรุฬ เตชะไพบูลย์ รมช.คลัง สั่งให้แบงก์รัฐปล่อยกู้ไม่ต้องสนใจรายงานการตรวจสอบของแบงก์ชาติ แต่เวลาจะหาเรื่องไล่เอ็มดีแบงก์เอาคนจากฝ่ายการเมืองเข้ามา ก็ยกผลการตรวจสอบแบงก์ชาติมาอ้าง ว่าเราต้องปฏิบัติตาม แปลกแต่จริง